PE-polisievrou het bendelid-geliefde ‘beskerm’Argieffoto ŉ Voormalige lid van die bende-taakspan van Port Elizabeth, wat geswyg het oor waar ŉ berugte bendelid homself bevind, het besluit om skuldig te pleit op aanklagte teen haar. Die man was in daardie stadium ook in die geheim haar geliefde. Die saak teen konst. Alicia Beeming het Vrydag in die landdroshof hervat. Sy staan tereg op aanklag van dwarsboming van die gereg. Die staat was Vrydag gereed om voort te gaan met die saak, maar Beeming se prokureur het aangedui dat die polisiebeampte skuldig wil pleit. Beeming werk steeds by die polisie, ondanks die feit dat sy skuldig bevind is op aanklag van wangedrag tydens ŉ interne departementele verhoor in November verlede jaar. Sy het ŉ boete van R2 400 betaal. Sy is ná die verhoor teruggestuur na haar oorspronklike stasie by Motherwell-polisiestasie waar sy binne die eenheid vir gesinsgeweld, kinderbeskerming en seksuele oortredings. Kragtens die aanklag het Beeming geswyg oor haar verhouding met ŉ bendelid, Hans Jordaan, terwyl sy ŉ aktiewe spesialis-ondersoekbeampte was wat bendebedrywighede in Port Elizabeth se noordelike gebiede ondersoek het. Volgens die klagstaat het Beeming vergaderings van die bevelvoerder van die eenheid, kapt. Mike Grobler, bygewoon waartydens bende, bendebedrywighede en gesoekte verdagtes geïdentifiseer en bespreek is. Beeming het toegang gehad tot geheime intelligensie en vertroulike dossiere wat deur die taakspan ondersoek is. Volgens die staat het sy inligting gehad oor waar Jordaan homself bevind, maar het geswyg daaroor terwyl haar eenheid na hom op soek was in verband met ŉ aanklag van poging tot moord wat met ŉ bendeskietery in 2014 verband hou. Die staat beweer Beeming was in ŉ verhouding met Jordaan terwyl sy ten volle daarvan bewus was dat hy ŉ verdagte is wat die bende-taakspan in hegtenis wou neem. Die staatsaanklaer het gesê sy het versuim om haar bevelvoerder in kennis te stel van die verhouding. Beeming was by Humewood-polisiestasie se speurafdeling voordat sy in April 2014 na die bende-taakspan oorgeplaas is. Die saak is uitgestel tot 20 Junie wanneer Beeming skuldig sal pleit.